በአማራ ክልል ከ50 ሺ በላይ ነጋዴዎች በአዲስ መልክ ወደ ንግዱ መረብ እንዲገቡ ተደረገ
በአማራ ክልል በንግዱ መረብ ያልገቡ 50 ሺህ 494 ነጋዴዎች ወደ ንግዱ መረብ እንዲገቡ ማድረጉን የአማራ ብሔራዊ ክልላዊ መንግስት ገቢዎች ባለስልጣን አስታወቀ፡፡ የአማራ ብሔራዊ ክልላዊ መንግስት ገቢዎች ባለስልጣን ምክትል ዳይሬክተር አቶ የደሜ የሻለም እንደገለጹት፤ ጥናቱን ለማጥናት ያስፈለገበት ምክንያት የተሻሻለውን የገቢ ግብር አዋጅ ተግባራዊ ለማድረግ፣ከዚህ በፊት የተጠናው የደረጃ “ሐ” ግብር ከፋዮች የቁርጥ ግብር ጥናት የተቀመጠው የጊዜ ገደብ በመጠናቀቁና በአዲስ ማጥናት አስፈላጊ በመሆኑ፣በንግዱ ማህብረሰብ የሚነሳውን የግብር አከፋፈል የፍትሃዊነት ጥያቄ ምላሸ ለመስጠት እንዲሁም በሚሰበሰበው ገቢ በክልሉ ያለውን የልማትና የመልካም አስተዳደር ጥያቄ ምላሽ ለመስጠት ታስቦ ነው፡፡ በጥናቱ የደረጃ “ሀ” ግብር ከፋዮችን 97 ነጥብ 4 በመቶ፣የደረጃ “ለ”ግብር ከፋዮቸን 88 በመቶ እንዲሁም የደረጃ “ሐ” ግብር ከፋዮችን ደግሞ 95 ነጥብ በመቶ ጥናት እንደተደረገ አስታውቀዋል ፡፡ከተጥናቱም 8 ነጥብ 3 በመቶው ወደ ደረጃ “ለ” ግብር ከፋይነት፣ከደረጃ “ለ” ግብር ከፋዮች ውስጥ ደግሞ 21 ነጥብ 7 በመቶው ወደ ደረጃ “ሐ” ግብር ከፋይነት ዝቅ ሲል ከተጠናው ደረጃ “ሐ” ግብር ከፋይ ውስጥ ደግሞ 2 ነጥብ 5 በመቶ የሚሆነው ነጋዴ ወደ ደረጃ“ሀ” እና ደረጃ “ለ” ግብር ከፋይነት እንዳደገ አስረድተዋል፡፡ከዚህ በፊት በንግዱ ዘርፍ ተሰማርተው እስካሁን ወደ ንግድ መረቡ ያልገቡ 50 ሺህ 494 ነጋዴዎችን ወደ ንግድ መረቡ እንዲገቡ ማድረግ ተችሏል ነው ያሉት ፡፡አጠቃላይ በተደረገው ጥናት 6 በመቶው የደረጃ “ሀ”፣8 በመቶው የደረጃ “ለ” እንዲሁም 84 በመቶ የክልሉ ነጋዴ በደረጃ “ሐ” የግብር ከፋይነት መደብ ተደልድሏል ብለዋል፡፡አቶ የደሜ አክለውም በክልሉ የተጠናውን ጥናት አስመልክቶ የንግዱ ማህበረሰብ ግንዛቤ እንዲኖረው ለማድረግ በማስታወቂያ ሰሌዳዎች በመለጠፍ ነጋዴው ማህብረሰብ እንዲያውቀው የማድረግና ልዩ ልዩ መድረኮችን በመፍጠር ከንግዱ ማህበረሰብ ጋር በመወያያት ያለውን ቅሬታ እንዲያቀርብ ምቹ ሁኔታዎችን በመፍጠር የፍትሃዊነት ጥያቄ ምላሽ እንዲያገኝ እንደተደረገ  አመልክተዋል፡፡በአዲሱ የደረጃ አወሳሰንና የግብር ጥናት ከዚህ በፊት እስከ 100 ሺህ የነበረው የደረጃ “ሐ” ግብር ከፋይ እስከ 500 ሺህ፣ከ100 ሺህ እስከ 500 ሺህ የነበረው የደረጃ “ለ” ግብር ከፋይ እስከ አንድ ሚሊዮን እንዲሁም ከ500ሺህ በላይ የነበረው የደረጃ “ሀ” ግብር ከፋይ ደግሞ ከአንድ ሚሊዮን ብር በላይ ሆኖ ጸድቋል፡፡ባለስልጣን መስሪያ ቤቱ አዲስ የወጣውን የገቢ ግብርና የታክስ አስተዳደር አዋጅ መሰረት በማድረግ የግብር ከፋዮችን ደረጃና የቀን ገቢ ጥናት በማከናዎን ለንግዱ ማህበረሰብ ይፋ ማደረጉ ይታወቃል፡፡